**Gorgone**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce goală e casa-ntru totul,

Și ce frig e pe patru în noapte,

Mi-e ciudă să-ți legăn mijlocul,

Sub voalul păgânelor fapte.

E cinic că nu ne-am aflat,

Sau e drept, iar eu sunt satiric...

Precum un zuluf de smarald,

Părăsit de vâltoarea sclipirii.

De-aș ști pe ce brațe-n odihnă

Te așterni, între codrii cerești,

Visul meu, de-o tăcere marină,

Dispera-va-n augustele vești.

Mi-e patul blazat de gorgone,

Și tu râzi prin vitrege părți,

Cu distrați, dezolați și fantome,

Pierdută-n canastele bolți.

Ce goală e casa-ntru totul,

Iar pe patru e-un frig de mă omoară,

Mi-e ciudă să-ți caut mijlocul,

Și sete să-ți mestec din boală.